Bliver Fiat Grande Panda Danmarks billigste elbil?

Fiat Grande Panda kan potentielt ruske op i markedet for små og prisvenlige elbiler. Selvom de danske priser endnu ikke er offentliggjort, tyder meget på, at den kan blive blandt de billigste elbiler herhjemme. I Norge er prisen netop blevet annonceret, og her begynder Grande Panda ved, hvad der svarer til cirka 153.000 danske kroner, når man omregner fra norske priser.

Den elektriske Panda markerer et nyt kapitel for Fiat, men bygger på gamle dyder. Det er nemlig præcis 45 år siden, den første Fiat Panda blev introduceret — en bil, der dengang blev kendt som robust, simpel og tilgængelig for alle. Den opskrift forsøger Fiat nu at gentænke i en elektrisk udgave, tilpasset tidens behov.

Lille bil med plads til det nødvendige

Grande Panda måler 3,99 meter i længden, hvilket placerer den i samme klasse som biler som BYD Dolphin Surf og Citroën ë-C3. Men sammenligner man med konkurrenterne, er der flere detaljer, der gør Fiat-nyheden interessant — især hvis prisen også i Danmark holder sig tæt på det norske niveau.

Trods de kompakte mål rummer Grande Panda et bagagerum på 361 liter, hvilket er godkendt for en bil i denne størrelse. Skal der trækkes trailer, oplyser Fiat, at den maksimalt må trække 550 kilo.

Den elektriske drivlinje består af et batteri på 44 kWh, som giver en opgivet rækkevidde på op til 320 kilometer (WLTP). Det er nogenlunde, hvad man kan forvente i den billige ende af elbilmarkedet.

Bilen understøtter hurtigopladning med op til 100 kW og har en ladehastighed på op til 340 km/t. Det er en snas hurtigere end førnævnte Citroën ë-C3 (330 km/t).

Nok ikke markedets hurtigste

Når det gælder ydeevne, er Pandaen ikke i den sportslige afdeling. Den lille elbil har 113 hestekræfter, og accelerationen fra 0 til 100 km/t tager omkring 11,5 sekunder — noget langsommere end mange andre elbiler, men forventeligt for en bil, hvor fokus er på pris, bykørsel og funktionalitet.

Fiat lancerer modellen i to udgaver i Norge: en basisversion kaldet RED, og en bedre udstyret La Prima. Begge varianter deler samme batteri og rækkevidde, så forskellene handler primært om udstyr og komfort.

Ladekablet er integreret i Grande Panda.

Ifølge Fiat selv forventes topmodellen La Prima at være den mest populære. Den norske pris for denne udgave ligger på 263.900 NOK, svarende til 169.000 kroner. Stadig inden for, hvad mange vil betegne som den mere overkommelige ende for en ny elbil.

Kan presse priserne i Danmark

Den danske pris er endnu ukendt, men hvis prisniveauet fra Norge overføres direkte kan Grande Panda blive et opsigtsvækkende billigt alternativ på et marked, hvor de fleste elbiler koster væsentligt mere.

Bliver startprisen omkring 150-160.000 kroner, vil Grande Panda placere sig blandt de absolut billigste nye elbiler herhjemme. I skrivende stund er BYD Dolphin Surf til 149.995 kroner den billigste model herhjemme, mens Citroën ë-C3 koster fra 179.9995 kroner.

Fiat importeres i Danmark af Wismo Automotive (tidligere K.W. Bruun Import), som forventes at melde de danske priser og introduktionstidspunkt ud i løbet af de kommende uger.

Læs også: 8 elbiler til under 200.000 kroner.

Bliver Fiat Grande Panda Danmarks billigste elbil?